Student vas ná ‘aanranding’ in Maties-koshuis(Foto: Facebook) ŉ 26-jarige verdagte verskyn na verwagting Vrydag in die Bellville-landdroshof in die Wes-Kaap ná ŉ voorval in ŉ Maties-koshuis waar ŉ student glo seksueel aangerand is. Die klagte spruit uit ŉ beweerde voorval Saterdag in die vroeë oggendure toe ŉ vrouestudent deur ŉ manstudent in Ubuntu-huis, ŉ koshuis op die Tygerberg-kampus, aangerand is. Maroela Media het vroeër berig ŉ foto van die vermeende slagoffer met ŉ toegeswelde oog is op sosiale media gedeel met ŉ boodskap wat lui dat ŉ mediese student die vrou aangerand het nadat sy hom gevra het om nie aan haar agterstewe te vat nie. “Dít is wat ek kry omdat ek ŉ man vra om mý liggaam en mý ruimte te respekteer,” lui die inskrywing. Die student het ŉ klag by die Parow-polisiestasie aanhangig gemaak en ontvang berading. Kapt. FC van Wyk, polisiewoordvoerder in die Wes-Kaap, het gesê die man is vroeër vandag in hegtenis geneem. Hy word aangekla van seksuele aanranding en aanranding. Die Universiteit Stellenbosch het die finalejaar- mediese student wat van die aanranding beskuldig word, reeds geskors en ŉ interne ondersoek na die voorval word gedoen.